
Parlamentul  României

Camera  Deputaţilor

Comisia pentru industrii si servicii






                 Bucureşti, 10.09.2003









           Nr.23/158/2003

AVIZ

asupra proiectului de Lege privind aprobarea Ordonanţei Guvernului nr.53/2003 privind privatizarea Societăţii Comerciale

 "Tractorul UTB" - S.A. Braşov



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere şi avizare, cu proiectul de Lege privind aprobarea Ordonanţei Guvernului nr.53/2003 privind privatizarea Societăţii Comerciale "Tractorul UTB" - S.A. Braşov, trimis cu adresa nr.469 din 25 august 2003, înregistrată sub nr.23/158/2003.



Potrivit prevederilor art.60 din Regulamentul Camerei Deputaţilor, comisia a dezbătut proiectul de lege menţionat mai sus în şedinţa din 09.09.2003.



Membrii comisiei au examinat ordonanţa supusă aprobării, nota explicativă, avizul favorabil al Consiliului Legislativ nr.1136 din 12.08.2003 şi punctul de vedere al Consiliului Concurenţei nr.2448/05.09.2003.



În urma dezbaterilor, cu majoritate de voturi, s-a hotărât avizarea favorabilă a proiectului de lege cu un amendament respins de comisie.



Amendamentul respins este al domnului deputat Robert Raduly şi se referă la art.3 alin.(1) lit.a), în sensul eliminării sintagmei "inclusiv contribuţiile individuale ale salariaţilor" şi eliminării ultimei fraze ale lit.a) "Perioadele pentru care obligaţiile bugetare sunt scutite la plată constituie stagiu de cotizare în sistemul asigurărilor pentru şomaj respectiv în sistemul public de pensii şi alte drepturi de asigurări sociale".



Motivaţia de susţinere a amendamentului: pentru a se asigura moralitatea sistemului public de pensii (prestaţiile să se efectueze doar dacă s-a planificat contribuţia).



Motivaţia respingerii: conform Legii nr.145/1997 privind asigurările sociale, Legii nr.19/2000 privind sistemul public de pensii şi alte drepturi de asigurări sociale şi Legii nr.76/2002 privind sistemul asigurărilor pentru şomaj şi stimularea ocupării forţei de muncă care sunt legi organice se asigură accesul tuturor angajaţilor la cele trei sisteme de asigurări.



În raport de obiect şi conţinutul său, proiectul de lege are un caracter de lege ordinară.

                  PREŞEDINTE,                                      SECRETAR,

                    István Antal                                        Aurelia Vasile

Consilier, 

Viorela Gondoş

